Neuvoston asetus (EY) N:o 1512/2001,

annettu 23 päivänä heinäkuuta 2001,

naudanliha-alan yhteisestä markkinajärjestelystä annetun asetuksen (EY) N:o 1254/1999 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 36 ja 37 artiklan,

ottaa huomioon komission ehdotuksen(1),

ottaa huomioon Euroopan parlamentin lausunnon(2),

ottaa huomioon talous- ja sosiaalikomitean lausunnon(3),

sekä katsoo seuraavaa:

(1) Naudanlihamarkkinat ovat vakavasti häiriintyneet sen vuoksi, että uusista naudan spongiformisista enkefalopatiatapauksista (BSE) huolestuneet kuluttajat ovat kadottaneet luottamuksen alan tuotteisiin ja hylänneet ne. Kysyntä on romahtanut kulutuksen ja viennin voimakkaasti heikennyttyä sekä koska yhä suurempi osa karjasta joudutaan pidättämään tiloilla. Tämä on johtamassa markkinoiden vakavaan heikkenemiseen, jota on vaikea pitää hallinnassa. Tämän vuoksi olisi säädettävä toimenpiteistä, joilla pyritään sääntelemään markkinoita vähentämällä tulevaa tuotantoa.

(2) Neuvoston asetuksen (EY) N:o 1254/1999(4) 4 artiklassa tarkoitettu urospuolisista naudoista maksettava erityispalkkio on yksi tärkeimmistä naudanlihantuotannon tukivälineistä. Nykyisellään kyseistä palkkiota koskevat alueelliset enimmäismäärät. Jos niiden eläinten lukumäärä olisi pienempi, joista erityispalkkiota voidaan maksaa, olisi kannuste tuottamiseen pienempi. Aikaisempina vuosina suoritettuihin maksuihin perustuva alueellinen enimmäismäärä olisi sen vuoksi otettava rajoitetuksi ajaksi käyttöön. Jotta tuottajia tämän lisäksi rohkaistaisiin muuttamaan lihottamattomat naudat häriksi, joita pidetään kauemmin laitumella, olisi oltava mahdollista maksaa palkkio toisen kerran häristä, joista ensimmäinen maksu on suoritettu sonnipalkkiona.

(3) Poikkeus, jonka perusteella jäsenvaltio voi muuttaa erityispalkkion määräytymisperusteena olevaa tilakohtaista 90 eläimen enimmäismäärää ikäryhmää kohden tai luopua siitä, voi lisätä palkkiokelpoisten eläinten lukumäärää suurissa tuotantoyksiköissä. Tämän kannustimen heikentämiseksi eläinten enimmäismäärää olisi sovellettava tiukasti kytkemällä sen muuttamisen tai siitä luopumisen mahdollisuus ympäristö- ja työllisyysnäkökohtien huomioon ottamiseen maaseudun kehittämispolitiikan puitteissa.

(4) Koska naudanlihantuotantoa määrittävä tekijä on lehmien lukumäärä, lihantuotantoa on tulevaisuudessa mahdollista vähentää alentamalla emolehmien lukumäärää. Jotta vähentäminen onnistuisi, olisi vahvistettava vaikutuksia, joita hiehojen lukemisella asetuksen (EY) N:o 1254/1999 6 artiklassa tarkoitettujen emolehmäpalkkiokelpoisten eläinten joukkoon, on tuotannon vähentämisen kannalta, ja asetettava rajoitetuksi ajaksi hiehoja koskeva vähimmäisosuus sekä korotettava kyseisten eläinten enimmäisosuutta. Tätä velvoitetta ei sovellettaisi Yhdistyneeseen kuningaskuntaan lainkaan vuonna 2002 ja vain rajoitetusti vuonna 2003, koska karjan lukumäärä on suu- ja sorkkataudin vuoksi vähentynyt. Tämä merkitsee asetuksen (EY) N:o 1254/1999 10 artiklassa tarkoitettujen hiehojen erillisten kansallisten enimmäismäärien mukauttamista vastaavasti. Hallinnoimisen yksinkertaistamiseksi tämä ei koskisi tuottajia, joiden hakemien palkkioiden määrä on vähäinen. Jotta tuotannon vähentäminen onnistuisi, olisi lisäksi tilapäisesti poistettava mahdollisuus jakaa uudelleen kansalliseen varantoon siirrettyjä palkkio-oikeuksia. Toimenpiteen ei vuonna 2002 tulisi koskea Yhdistynyttä kuningaskuntaa, jotta otettaisiin huomioon emolehmien määrän väheneminen suu- ja sorkkataudin vuoksi.

(5) Niiden eläinten lukumäärää, jotka ovat erityispalkkio- tai emolehmäpalkkiokelpoisia, rajoitetaan nykyisellään soveltamalla asetuksen (EY) N:o 1254/1999 12 artiklassa tarkoitettua eläintiheyttä, joka on kaksi nautayksikköä (NY) hehtaaria kohden. Jotta tältä osin palkkiokelpoisten eläinten lukumäärää voitaisiin vähentää voimaperäistä tuotantoa harjoittavilla tiloilla, ja samalla edistää laajaperäistä tuotantoa, olisi eläintiheyttä asteittain pienennettävä 1,9 nautayksikköön vuonna 2002 ja 1,8 nautayksikköön vuonna 2003.

(6) Pyrittäessä selviytymään kulutuksen romahtamisen aiheuttamasta nykyisestä tuotantotilanteesta voivat määrät, jotka on ostettava markkinoilta, johtaa neuvoston asetuksen (EY) N:o 1254/1999 47 artiklan 2 kohdassa vahvistetun enimmäismäärän ylittymiseen. Jotta kyseisen enimmäismäärän soveltaminen ei johtaisi kyseisen asetuksen 47 artiklan 5 kohdassa säädetyn turvaverkkojärjestelmän käyttämiseen, sitä on syytä korottaa vuodeksi 2001.

(7) Tässä asetuksessa säädetyillä toimenpiteillä pyritään vastaamaan nykyiseen markkinatilanteeseen. Uusia toimenpiteitä saatetaan joutua toteuttamaan tulevaisuudessa riippuen siitä, millaiseksi tilanne kehittyy,

ON ANTANUT TÄMÄN ASETUKSEN:

1 artikla

Muutetaan asetus (EY) N:o 1254/1999 seuraavasti:

1) Lisätään 4 artiklan 2 kohtaan alakohta seuraavasti: "Kuitenkin voidaan b kohdan toisessa luetelmakohdassa tarkoitettu toisen kerran myönnettävä palkkio vuodeksi 2001 myöntää myös sellaisista nautaeläimistä, joista on maksettu yhden kerran a kohdassa tarkoitettu palkkio.";

2) Lisätään 4 artiklan 4 kohtaan alakohta seuraavasti: "Vuosiksi 2002 ja 2003 sovelletaan kuitenkin seuraavia alueellisia enimmäismääriä:

>TAULUKON PAIKKA>

Liitteen I alaviitteet jäävät edelleen voimaan kyseiseksi määräajaksi. Yhdistyneen kuningaskunnan osalta viimeisessä alaviitteessä mainittu enimmäismäärä on tänä aikana kuitenkin 1461978.";

3) Korvataan 4 artiklan 5 kohdan ensimmäinen luetelmakohta seuraavasti: "- muuttaa 90 eläimen tilakohtaista päälukua ja ikäryhmää koskevaa rajoitusta tai luopua siitä maaseudun kehittämispolitiikan mukaisin objektiivisin perustein, ja ainoastaan sillä ehdolla, että niissä otetaan huomioon ympäristö- ja työllisyysnäkökohdat,";

4) Lisätään 4 artiklan 7 kohdan b alakohtaan seuraava virke: "Kuitenkin 2 kohdan 2 alakohdassa tarkoitettujen nautaeläinten osalta palkkion määräksi vahvistetaan kuitenkin 98 euroa.";

5) Korvataan 6 artiklan 2 kohdan ensimmäisessä alakohdassa luku 80 prosenttia luvulla 60 prosenttia ja luku 20 prosenttia luvulla 40 prosenttia;

6) Lisätään 6 artiklan 2 kohtaan toinen, kolmas ja neljäs alakohta seuraavasti: "Kuitenkin vuosina 2002 ja 2003 hiehoja on pidettävä tilalla vähintään 15 prosenttia niiden eläinten määrästä, joista palkkiota haetaan.

Yhdistyneessä kuningaskunnassa velvoitetta hiehojen vähimmäismäärästä ei sovelleta vuonna 2002, ja vuonna 2003 vähimmäismäärä on 5 prosenttia.

Hiehojen vähimmäismäärää koskevaa edellytystä ei sovelleta tuottajaan, joka hakee palkkiota alle 14 emolehmästä.";

7) Lisätään 9 artiklan 3 kohtaan alakohta seuraavasti: "Kuitenkaan ei vuosina 2002 ja 2003 jaeta uudelleen 4 kohdan toisen alakohdan mukaisia kansalliseen varantoon palautettuja palkkio-oikeuksia ennen 31 päivää joulukuuta 2003. Yhdistyneen kuningaskunnan osalta tätä säännöstä sovelletaan ainoastaan vuonna 2003.";

8) Lisätään 10 artiklan 1 kohtaan kolmas, neljäs ja viides alakohta seuraavasti: "Kuitenkin vuosiksi 2002 ja 2003 on tällaisen erillisen kansallisen enimmäismäärän oltava vähintään 10 prosenttia mutta enintään 40 prosenttia asianomaisen jäsenvaltion tämän asetuksen liitteessä II olevasta kansallisesta enimmäismäärästä.

Jos jäsenvaltio päättää soveltaa ensimmäisessä alakohdassa säädettyä mahdollisuutta vuosina 2002 ja 2003, myönnetään emolehmäpalkkio tuottajille, joiden tiloilla pidettävien hiehojen määrä on vähintään 5 prosenttia ja enintään 20 prosenttia niiden eläinten kokonaismäärästä, joista palkkiota haetaan.

Hiehojen vähimmäismäärää koskevaa ehtoa ei sovelleta tuottajaan, joka hakee palkkiota alle 14 emolehmästä.";

9) Korvataan 12 artiklan 1 kohdan ensimmäinen virke seuraavasti: "Niiden eläinten kokonaismäärä, joista voidaan maksaa erityispalkkio ja emolehmäpalkkio, rajoitetaan soveltamalla tilakohtaista eläintiheyttä, joka on 2 nautayksikköä (NY) hehtaaria ja kalenterivuotta kohden. Eläintiheys vahvistetaan 1,9 nautayksiköksi (NY) 1 päivästä tammikuuta 2002 ja 1,8 nautayksiköksi (NY) 1 päivästä tammikuuta 2003.";

10) Korvataan 47 artiklan 2 kohdan toinen alakohta seuraavasti: "Kyseisten ostojen määrä koko yhteisössä saa olla enintään 350000 tonnia vuodessa. Suurin sallittu ostojen määrä vuonna 2001 vahvistetaan kuitenkin 500000 tonniksi.".

2 artikla

Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.

Sitä sovelletaan 1 päivästä tammikuuta 2002. Kuitenkin asetuksen 1 artiklan 1, 4 ja 10 kohtaa sovelletaan tämän asetuksen voimaantulopäivästä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 23 päivänä heinäkuuta 2001.

Neuvoston puolesta

Puheenjohtaja

A. Neyts-Uyttebroeck

(1) Ehdotus, annettu 6. helmikuuta 2001 (ei vielä julkaistu virallisessa lehdessä).

(2) Lausunto, annettu 16. toukokuuta 2001 (ei vielä julkaistu virallisessa lehdessä).

(3) Lausunto, annettu 25. huhtikuuta 2001 (ei vielä julkaistu virallisessa lehdessä).

(4) EYVL L 160, 26.6.1999, s. 21.